TV-stasies reg om Jesus se wederkoms regstreeks uit te saaiTwee groot Amerikaanse Christelike televisiestasies is gereed om Jesus se wederkoms by die Olyfberg in Jerusalem regstreeks uit te saai. Albei stasies hou nou televisiekameras heeltyds op die berg gerig sodat die wederkoms, wat hulle glo nou binnekort sal plaasvind, regstreeks gebeeldsend kan word. Die sender, Daystar, saai al ‘n ruk lank uit, terwyl Trinity Broadcasting nou ook slaggereed is nadat hulle ‘n ateljee in Jerusalem aangeskaf het. Dit is egter nie net Christene wat vir die “eindtye” uitkyk nie. New Age-groepe hou nou al ‘n geruime tyd konserte en ander byeenkomste op argeologiese terreine van die Mayas. Dit lei tot ontsteltenis van argeoloë omdat gate dikwels in die antieke piramides geboor word om toerusting te anker. Kenners se versekerings dat verwysings na 21 Desember vanjaar in Maya-inskripsies nie na die einde van die wêreld nie, maar die einde van ‘n kalendertydperk verwys, val op dowe ore.